KIRJALLINEN KYSYMYS E-3978/98

esittäjä(t): Klaus Lukas (NI) komissiolle

(4. tammikuuta 1999)

Aihe: Komission yhteisten palvelujen yksikkö

Komissio on perustanut yhteisten palvelujen yksikön edistämään EU:n eri ohjelmien hoitamista.

Pyydän komissiota vastaamaan tässä yhteydessä seuraaviin kysymyksiin:

- Onko tähän mennessä jo saatu ensimmäisiä kokemuksia tämän yksikön työstä?

- Millaisia kokemukset ovat ja mitä johtopäätöksiä niistä voidaan tehdä?

- Mitä tehtäviä yksiköllä on tällä hetkellä?

- Kuinka monta hanketta yksikössä hoidetaan tällä hetkellä ja mistä hankkeista on kyse?

- Kuinka monta virkaa yksikköä varten on suunniteltu?

- Kuinka monta virkaa on tällä hetkellä täytettynä?

- Milloin kaikki virat on täytetty?

- Miten virat täytetään (esim. vanha henkilöstö, uusi henkilöstö, väliaikaiset toimihenkilöt)?

- Mitä edellytyksiä virkamiesten on täytettävä voidakseen työskennellä tässä yksikössä?

- Mikä on yksikön virkamiesten keskimääräinen ikä?

- Mikä on heidän virkauransa keskimääräinen pituus?

- Kuinka monta hanketta yksikön yksittäiset virkamiehet hoitavat keskimäärin tällä hetkellä?

- Kuinka paljon aikaa yksittäisten hankkeiden hoitamiseen kuluu keskimäärin?

- Kuinka paljon rahaa myönnetään (vähimmäis- ja enimmäismäärä, keskimääräinen määrä)?

- Kuinka usein asiasta vastaavat virkamiehet voivat suorittaa tarkastuksia itse paikalla?

- Saavatko komission virkamiehet tukea kolmansilta osapuolilta (esim. komission valtuuskunta, tilintarkastustuomioistuin, kansalliset viranomaiset)?

- Onko totta, että Itävalta on selvästi aliedustettuna tässä yksikössä?

- Jos näin on, miksi Itävalta on selvästi aliedustettuna tässä yksikössä ja mitä komissio aikoo tehdä tämän epäkohdan korjaamiseksi?

Komission puheenjohtajan Jacques Santerinkomission puolesta antama vastaus

(16. helmikuuta 1999)

Yhteinen Relex-yksikkö (SCR, Service Commun Relex) aloitti toimintansa 1. heinäkuuta 1998. Sen päätavoitteena on yksinkertaistaa ja siten tehostaa vuosittain kaikkiaan lähes 8 miljoonan euron suuruisen avun täytäntöönpanoa.

Yksikön ensimmäisten toimintakuukausien aikana toimintaa on leimannut se, että yksikköön on siirretty yksikön toimintaan liittyvistä pääosastoista henkilöstöä tai virkoja sekä eri maantieteellisistä alueista vastaavista pääosastoista tiettyjä tehtäviä ja meneillään olevia tekniseen ja rahoitushallintoon liittyviä toimia. Lisäksi on käynnistetty sopimustenteon harmonisointi, selkeyttäminen ja rationalisointi; samalla varmistetaan, ettei sopimusten hallinnointi eivätkä maksatukset keskeydy. Relex-yksikön arvioidaan käsittelevän vuodessa 2 000 tarjouspyyntöä, 10 000 sopimusta ja 50 000 maksutapahtumaa.

Relex-yksikön henkilöstömäärä perustuu hallinnon tarkastuksesta vastaavan komission yksikön raporttiin, jonka perusteella komissio teki 1. heinäkuuta 1998 päätöksen, jonka mukaan Relex-yksikköön osoitetaan 648 virkaa (ulkopuolinen henkilöstö mukaan luettuna) sekä pääjohtajan, kuuden johtajan ja suoraan heidän alaisuudessaan toimivien henkilöjen virat. Tällä hetkellä viroista on täytetty 620, ja lähes kaikki virat odotetaan saatavan täytetyksi lähikuukausina.

Hallinnon tarkastus -yksikön analyysin perusteella määritettiin 30-35 prosenttia PO:ssa IA (Ulkosuhteet: Eurooppa ja uudet itsenäiset valtiot, yhteinen ulko- ja turvallisuuspolitiikka, ulkomaanedustus) PO:ssa IB (Ulkosuhteet: Välimeren eteläpuoliset maat, Keski- ja Lähi-itä, Latinalainen Amerikka, Etelä- ja Kaakkois-Aasia sekä pohjois-eteläyhteistyö) ja PO:ssa VIII (Kehitysyhteistyö) sijaitsevista viroista sellaisiksi, jotka siirretään Relex-yksikköön. Siirrot tehtiin heinä-lokakuussa 1998. Mainittujen lisäksi Relex-yksikön henkilökuntaan kuuluu yhdeksän työntekijää PO:sta I ja 35 entisen Euroopan yhteistyöneuvoston työntekijää.

Relex-yksikössä olevista vapaista työpaikoista ilmoitettiin vuoden 1998 loppupuolella sitä mukaa kun niitä osoitettiin yksikön käyttöön. Relex-yksikön virkojen täyttämiseen sovelletaan samoja sääntöjä kuin komission muidenkin pääosastojen ja yksiköiden osalta.

Relex-yksikössä työskentelevien virkamiesten keski-ikä on 45 vuotta 5 kuukautta, ja heillä on keskimäärin 12 vuoden 5 kuukauden kokemus toiminnasta komissiossa.

Relex-yksikkö jakautuu kuuteen linjaan. Kolmen linjan vastuualue on rajattu lähinnä maantieteellisin perustein (Linja A: eurooppalaiset hankkeet; Linja B: hankkeet Välimeren eteläpuolisissa maissa, Keski- ja Lähi-idässä, Latinalaisessa Amerikassa sekä Etelä- ja Kaakkois-Aasiassa, Linja C: hankkeet AKT-maissa). Muut kolme linjaa taas vastaavat toiminnasta (Linja D: talousarvio ja rahoitus; Linja E: tarjous- ja sopimusasiat sekä oikeudelliset kysymykset; Linja F: voimavarat, suhteet muihin toimielimiin, arviointi ja tiedotus).

Vuonna 1998 "maantieteellisten" pääosastojen (30. kesäkuuta saakka) ja Relex-yksikön (1. heinäkuuta lähtien) toimet olivat yhteensä arvoltaan 4 586 miljoonaa euroa, ja summa jakautui noin 80 budjettikohdan ja Euroopan kehitysrahaston (EKR:n) kesken. Maksusuorituksia oli noin 40 300, ja niiden suuruus vaihteli yhdestä eurosta 50 miljoonaan euroon siten, että keskimääräinen suoritus oli 114 000 euroa.

Paikan päällä tehtävistä tarkastuksista vastaa erillinen Relex-yksikön sisäinen yksikkö. Tarkastuskäyntejä arvioidaan olevan vuosittain noin 500, ja valtaosan niistä suorittavat sopimusperusteisesti toimivat tarkastajat komission toimeksiannosta. Arkaluontoisissa tapauksissa tarkastuksen suorittavat aina komission virkamiehet. Tarkastusten seurantatoimista ja niihin liittyvästä päätöksenteosta vastaa kaikissa tapauksissa komissio.

Relex-yksikön palveluksessa on 11 itävaltalaista työntekijää ja yksi harjoittelija. Virantäytön yhteydessä harkitaan parhaillaan myös muiden itävaltalaisten hakijoiden palkkaamista.